送陳屯田知明州
作者：郭祥正
朝代：宋

paragraphs: 屈指宛陵客，八九名世賢。
我亦駕白鹿，往往登俊筵。
昭亭自作老龍鬭，疊嶂不礙明河躔。
餘霞散綺入高閣，澄江似練拖晴天。
黄金買酒不論價，壯心共許青春前。
丞相初爲部使者，精選邑治君尤先。
業聞上書後薦達，玉陛引對親承宣。
付之一節使淮滸，三十二縣刑無冤。
嗟予末路最流落，哭兒清淚雙眸穿。
感君不棄半面雅，取之涸轍投深淵。
稍回生意漸奮發，遽復捨我搖歸船。
明朝勅拜四明守，四明山水君所憐。
奈何歲旱天下歉，豈容醉卧滄溟邊。
我疑帝命養頭角，乘春霹靂驚蟄眠。
白蘋風靜湖月滿，謾弔賀公懷謫仙。